b'\n_START_ARTICLE_\nTransgene rastline\n_START_PARAGRAPH_\nTransgene rastline vsebujejo enega ali ve\xc4\x8d genov, ki so bili preneseni iz druge vrste. \xc4\x8ceprav se lahko DNK iz druge vrste integrira v genom rastline tudi po naravni poti, se izraz \xc2\xbbtransgene rastline\xc2\xab\xc2\xa0nana\xc5\xa1a na rastline, ustvarjene v laboratoriju s tehnologijo rekombinantne DNK. Cilj je ustvariti rastline s specifi\xc4\x8dnimi karakteristikami preko umetne vstavitve genov iz druge vrste, v\xc4\x8dasih celo iz drugega kraljestva._NEWLINE_Razli\xc4\x8dice, ki vsebujejo gene dveh razli\xc4\x8dnih rastlinskih vrst, so pogosto ustvarjene s klasi\xc4\x8dnim gojenjem pri katerem namenoma vsilijo hibridizacijo med razli\xc4\x8dnimi rastlinskimi vrstami, ko le-te nosijo medspecifi\xc4\x8den gen z namenom, da se razvije pridelek, odporen proti boleznim. Pri klasi\xc4\x8dnem rastlinskem gojenju se uporabljajo \xc5\xa1tevilne in vitro tehnike, kot so fuzija s protoplasti,\xc2\xa0\xc2\xbbembryo rescue\xc2\xab\xc2\xa0ali mutageneza, s katerimi proizvedemo rastline, ki jih v naravi ne najdemo._NEWLINE_Tak\xc5\xa1ne tradicionalne tehnike (uporabljene \xc5\xbee od leta 1930) niso nikoli bile kontroverzne ali tar\xc4\x8da javnih razprav, razen med profesionalnimi biologi, in so omogo\xc4\x8dile pridelovalcem mo\xc5\xbenosti za razvoj osnovnih prehrambenih pridelkov \xe2\x80\x93 v prvi vrsti vrste p\xc5\xa1enice, ki so odporne proti uni\xc4\x8dujo\xc4\x8dim rastlinskim boleznim ,kot so rja in plesni.  Hope (prev. upanje) je vrsta tako pridelane p\xc5\xa1enice, ki jo je vzgojil E. S. McFadden z genom divje trave. Hope je re\xc5\xa1ila ameri\xc5\xa1ke pridelovalce \xc5\xbeita pred uni\xc4\x8dujo\xc4\x8do rjo stebla, ki je izbruhnila v Zdru\xc5\xbeenih dr\xc5\xbeavah Amerike v tridesetih letih prej\xc5\xa1njega stoletja._NEWLINE_Metode uporabljene v klasi\xc4\x8dnem pridelovanju, s katerimi pridobimo rastline z DNK dveh vrst z nerekombinantimi metodami so dobro poznane med profesionalnimi rastlinskimi znanstveniki in igrajo pomembno vlogo v zagotavljanju stabilne prihodnosti agrikulture z za\xc5\xa1\xc4\x8dito pridelka pred nadlogami in pomo\xc4\x8di pri bolj\xc5\xa1em izkori\xc5\xa1\xc4\x8danju zemlje in vode.\n_START_SECTION_\nNaravni prenos genov med vrstami\n_START_PARAGRAPH_\nNaravni prenos genov med vrstami (imenovan tudi horizontalni prenos genov, lateralni prenos genov) se lahko pojavi zaradi prenosa genov, uravnavanega na naraven na\xc4\x8din. _NEWLINE_Tak\xc5\xa1en naravni prenos genov med vrstami so na veliko zaznali med genetsko preiskavo razli\xc4\x8dnih naravnih prenosnih genetskih elementov, kot so transpozoni in retrotranspozoni, ki se naravno premestijo na nova mesta v genomu ter se velikokrat premaknejo v nove vrste v teku evolucije. Obstaja ve\xc4\x8d tipov naravne prenosljive DNK in vse so v obilju detektirali v prehrambenih pridelkih, npr. v ri\xc5\xbeu. _NEWLINE_Ti razli\xc4\x8dni prenosni geni igrajo veliko vlogo pri dinami\xc4\x8dnih spremembah kromosomov v evoluciji in so pogosto dobili precej nenavadna imena kot so mornar, potepuh, transsibirski ekspres, Osmar, Helintron, spe\xc4\x8da princesa, MITE in MULE. S tem so poudarili njihove lastnosti prena\xc5\xa1anja in prehajanja med vrstami._NEWLINE_Prenosni genski material je velik del DNK veliko rastlin in naravna dinamika sprememb na kromosomih rastlinskih pridelkov, povzro\xc4\x8denih zaradi naravne transgene DNK, posnemajo v  genetskem in\xc5\xbeenirstvu v laboratorijih, npr. uporaba transpozonov kot genetsko orodje ter molekularno kloniranje._NEWLINE_O naravnih transgenih pojavih pri rastlinah prek premika prenosne DNK, imenovane MULE, med ri\xc5\xbeem in la\xc5\xa1kim muhvi\xc4\x8dem (Setaria italica) obstaja nova znanstvena literatura._NEWLINE_Jasno postaja, da so naravne premestitve DNK in horizontalni prenos genov pomembne v naravni evoluciji. Veliko, \xc4\x8de ne celo ve\xc4\x8dina rastlin s cvetovi se je razvila s transgenezo \xe2\x80\x93 to je nastanek naravnih medvrstnih hibridov, v katerih so zdru\xc5\xbeeni kromosomski seti razli\xc4\x8dnih rastlinskih vrst. Potem je pa tu \xc5\xa1e dolga in bogata zgodovina medvrstnega kri\xc5\xbeanja s tradicionalnimi metodami.\n_START_SECTION_\nNa\xc4\x8drtovan nastanek transgenih rastlin med gojenjem\n_START_PARAGRAPH_\nPridelovanje transgenih rastlin s kri\xc5\xbeanjem je nujen vidik obi\xc4\x8dajnega gojenja rastlin \xc5\xbee celo stoletje. Brez tega bi bila zanesljivost oskrbe s hrano zaradi izgub, povzro\xc4\x8denih z nadlogami, kot so rja in plesni, mo\xc4\x8dno ogro\xc5\xbeena. Prvi zgodovinsko zabele\xc5\xbeen primer medvrstnega transgenega hibrida \xc5\xbeita je bil med p\xc5\xa1enico in r\xc5\xbejo (Wilson, 1876)_NEWLINE_Tradicionalni gojitelji so v 20. stoletju ve\xc4\x8dkrat med normalno hrano uvedli tak\xc5\xa1ne pridelke, pri \xc4\x8demer so umetno ob\xc5\xa1li ovire plodnosti rastlin. Prav tako je bila ve\xc4\x8d desetletij na veliko izkori\xc5\xa1\xc4\x8dena genetsko spremenjena p\xc5\xa1enica z velikimi odseki r\xc5\xbeenega genetskega materiala v njeni DNK._NEWLINE_Ob koncu tridesetih let prej\xc5\xa1njega stoletja so z vpeljavo kolhicina hibridizirali trajnice s p\xc5\xa1enico, da bi s tem prenesli odpornost in trajnost v enoletnice. Prav tako je bila vzpostavljena velikopotezna prakti\xc4\x8dna uporaba hibridov, ki je vodila v razvoj tritikale (Triticosecale) in ostalih novih transgenih \xc5\xbeit. Leta 1985 je Plant Genetic Systems (Ghent, Belgija  - ustanovitelja Marc Van Montagu in Jeff Schell) bila prva dru\xc5\xbeba, ki je z genskim in\xc5\xbeenirstvom razvila tobakovec, odporen proti \xc5\xbeu\xc5\xbeelkam, saj je izra\xc5\xbeal gene z zapisom za insekticidne lastnosti bakterije Bacillus thuringiensis.\n_START_SECTION_\nRastline, spremenjene z genetskim in\xc5\xbeeniringom\n_START_PARAGRAPH_\nNamenska pridelava transgenih rastlin na podlagi laboratorijske tehnike rekombinante DNK je mlaj\xc5\xa1a (od sredine 70-ih naprej) in je \xc5\xbee od vsega za\xc4\x8detka kontroverzen razvoj na podro\xc4\x8dju biotehnologije. Nasprotuje ji veliko nevladnih organizacij kot tudi dr\xc5\xbeavnih vlad, \xc5\xa1e posebej znotraj Evropske skupnosti. Te transgene rekombinantne rastline spreminjajo agrikulturo v regijah, ki so dovolile kmetovalcem njihovo uporabo. Tak\xc5\xa1nih regij je od prvega pojava leta 1996 vedno ve\xc4\x8d povsod po svetu._NEWLINE_Transgene rekombinantne rastline so ustvarjene v laboratoriju z vstavitvijo enega ali ve\xc4\x8d genov v genom rastline s tehnikami transformacije. Transformacijo najpogosteje dose\xc5\xbeemo z uporabo biolistike \xe2\x80\x93 rastline z zlatimi delci ali horizontalnim prenosom genov z bakterijo Agrobacterium tumefaciens, ki nosi \xc5\xbeeleni genski material (plazmidni vektor ali drug nosilec izbranih genov)._NEWLINE_Transgene rekombinante rastline spadajo v razred genetsko spremenjenih organizmov. Po navadi so tar\xc4\x8da javnih razprav le transgene rastline, ki so bile ustvarjene z direktno DNK manipulacijo._NEWLINE_Transgene rastline so bile namensko ustvarjene zaradi ve\xc4\x8d razlogov: dalj\xc5\xa1i rok uporabe na policah, odpornost proti boleznim, rastlinojedcem, mr\xc4\x8desnim nadlogam, nebiolo\xc5\xa1kemu stresu, kot sta su\xc5\xa1a ali pomanjkanje du\xc5\xa1ika, in za izbolj\xc5\xa1avo prehrane. Prvi moderen rekombinanten izdelek za prodajo je bil v ZDA leta 1994 paradi\xc5\xbenik FlavrSavr, ki naj bi imel dalj\xc5\xa1i rok uporabe na policah. Prvo konvencionalno transgeno \xc5\xbeito, vzgojeno z znanstvenim gojenjem, je bil hibrid r\xc5\xbei in p\xc5\xa1enice leta 1876 (Wilson). Prvo transgeno \xc5\xbeito je bila najbr\xc5\xbe p\xc5\xa1enica, ki je \xc5\xbee sama po sebi naravno transgena rastlina, ki izvira iz najmanj treh razli\xc4\x8dnih star\xc5\xa1evskih rastlin._NEWLINE_Genetsko spremenjeni organizmi so bili pred prihodom komercialno sprejetih pridelkov, kot je  paradi\xc5\xbenik FlavrSavr, gojeni izklju\xc4\x8dno v laboratorijih. Po prihodu paradi\xc5\xbenika FlavrSavr pa so dolo\xc4\x8dene gensko spremenjene pridelke, kot sta genetsko spremenjeni soja in koruza, v ZDA za\xc4\x8deli \xc5\xa1ir\xc5\xa1e gojiti na prostem._NEWLINE_Komercialni dejavniki, \xc5\xa1e posebej visoki stro\xc5\xa1ki raziskav in regulacije, so do sedaj precej omejevali raznolikost modernih transgenih pridelkov na glavne tr\xc5\xbene proizvode, ampak  nedavno so se pri\xc4\x8deli projekti z namenom pove\xc4\x8dati vzgojo pridelkov, ki so lokalno pomembnej\xc5\xa1i kot npr. proti insektom odporen goveji grah za Afriko in jaj\xc4\x8devec za Indijo._NEWLINE_Transgene rastline se uporabljajo \xc5\xa1e za biookrevanje onesna\xc5\xbeene zemlje. Iz zemlje lahko s transgenimi rastlinami, ki vsebujejo gene za bakterijske encime, uspe\xc5\xa1no odstranimo onesna\xc5\xbeenje z \xc5\xbeivim srebrom, selenom in organskimi onesna\xc5\xbeevalci (npr. PCB).\n_START_SECTION_\nVpliv transgenih rastlin na agrikulturo\n_START_PARAGRAPH_\nZunanje kri\xc5\xbeanje transgenih rastlin ni le potencialna nevarnost za okolje, prav tako lahko povzro\xc4\x8di nemalo te\xc5\xbeav kmetovalcem in proizvajalcem hrane. Veliko dr\xc5\xbeav ima druga\xc4\x8dne legislative za transgene in konvencionalno gojene rastline, prav tako kot tudi za hrano in krmo, ki izvira iz njih. Potro\xc5\xa1niki zahtevajo svobodo odlo\xc4\x8danja pri kupovanju gensko spremenjenih in konvencionalnih pridelkov, zato morajo kmetovalci in proizvajalci lo\xc4\x8diti obe liniji. To pa zahteva soobstoj meritev na polju in sledljivost meritev skozi celoten proces proizvodnje hrane in krme. Raziskovalni projekti Co-Extra, SIGMEA in Transcontainer preiskujejo mo\xc5\xbenosti za prepre\xc4\x8ditev zunanjega kri\xc5\xbeanja in me\xc5\xa1anja transgenega in netrasgenega pridelka ter kako bi lahko zagotovili popolni nadzor in lo\xc4\x8ditev obeh proizvajalnih procesov._NEWLINE_Pojavlja se tudi skrb, da s prodajo t. i. terminatorskih semen korporacije delajo kmetovalce odvisne od svojih proizvodov, saj morajo le-ti zaradi sterilnih pridelkov kupiti nova semena vsako sezono.'